
Maisey Yates bor med sine tre små barn og den flotte mannen sin rett over gaten for foreldrene sine der hun vokste opp i det sørlige Oregon i USA. Hun liker kontrasten ved det å våkne opp om morgenen ved at en bjørn står på verandaen hennes og det å skrive historier som utspiller seg i eksotiske og urbane steder rundt om i verden.




FØRSTE KAPITTEL

Lily Ford ble ikke særlig glad for å se Gage Forrester på kontoret sitt. Han lente seg mot skrivebordet hennes, og duften av ham fikk pulsen til å rase. Gage Forrester, mannen som hadde avvist henne.

– Jeg hørte at Jeff Campbell har skrevet en kontrakt med selskapet ditt, sa han og lente seg nærmere henne. Skuldermusklene hans bulte under den skreddersydde dressjakken. Det var tydelig at han fant tid til å trene når han ikke var opptatt med å styre selskapet sitt. En kropp som den han hadde, kom ikke av seg selv. Det visste hun av erfaring.

Selv måtte hun tilbringe fire kvelder i uken på treningsstudio for å motvirke virkningen av den stillesittende jobben. Utseendet var viktig, og det var jobben hennes å være klientenes plettfrie ansikt utad. Hvis hennes egen fremtoning ikke var bra nok, ville hun miste troverdighet.

– Du hørte riktig, svarte hun og lente seg tilbake i stolen i et forsøk på å skape litt mer avstand mellom dem. Hun prøvde å gjenvinne følelsen av kontroll. Dette var hennes kontor, og han hadde ingen rett til å komme inn hit og prøve å ta kommandoen. Men det var slik menn som Gage oppførte seg. De kom, de så, og de erobret kvinnen.

Men ikke denne kvinnen.

– Nå, er du her for å gratulere meg? spurte hun sukkersøtt.

– Nei, jeg er her for å tilby deg en bedre kontrakt.

Det var det siste hun hadde ventet.

– Du avviste tilbudet mitt om å representere firmaet ditt, mr Forrester. Hun snurpet leppene. – Har dette noe å gjøre med at Jeff Campbell er den største konkurrenten din?

– Jeg anser ham ikke som noen stor konkurrent, smilte Gage, men det glimtet til av stål i øynene hans. Det var denne hardheten som hadde gjort ham til en legende i hotellbransjen. Man ble ikke ledende i en bransje av å være myk. Hun visste det og respekterte det, men det betydde ikke at hun likte Gage eller arbeidsmetodene hans. Hennes personlige oppfatning av ham var at han ikke eide moral, men en kontrakt med Forrestation Inc. ville være veldig bra for det lille foretaket hennes. Det ville være den største kontrakten hun noensinne hadde fått.

– Lik det eller ei, han er en konkurrent, og han er ganske god til det han gjør. Han etterlater seg ikke halvparten så mye å rydde opp i som det du ville ha gjort.

– Hvilket er grunnen til at han ikke utgjør seriøs konkurranse. Han er altfor politisk korrekt, for opptatt av det offentliges inntrykk av ham.

– Det ville ikke skade deg å være mer opptatt av det. Den endeløse strømmen av skuespillere og modeller du blir sett sammen med, gir ikke akkurat noe inntrykk av trofasthet og stabilitet. I tillegg har du hatt ganske mange upopulære prosjekter i det siste.

– Er dette en gratis konsultasjon?

– Selvsagt ikke. Jeg belaster deg for hver halvtime du bruker av tiden min.

– Hvis jeg husker riktig, er ikke tjenestene dine akkurat billige.

– Det er de ikke. Hvis du vil ha billige konsulenter, må du være forberedt på dårlig utført arbeid.

Han satte seg på kanten av skrivebordet hennes og klarte å dytte omtrent halvparten av kontorsakene hennes ut av stilling. Hun kjente et støt av irritasjon og måtte folde hendene for å la være å rette på stiftemaskinen. Trangen til å rydde skrivebordet var nesten like sterk som trangen til å berøre låret hans. Hun lurte på om det var like hardt og muskuløst som det så ut til.

Hun skar en grimase over retningen tankene hennes hadde tatt. Hun hengav seg aldri til slike fantasier om menn.

– Det er en av tingene jeg likte godt da jeg intervjuet deg, Lily. Du er veldig sikker på dine egne evner.

– Hva var det du ikke likte ved meg, mr Forrester, siden du bestemte deg for ikke å ansette meg?

– Jeg har gjort det til en vane ikke å ansette kvinner under en viss alder, særlig ikke hvis de er tiltrekkende.

Hun måpte vantro. – Det er kjønnsdiskriminering.

– Kanskje, men det viste seg å være nødvendig etter at den forrige personlige assistenten min ble håpløst forelsket i meg. Jeg måtte til slutt si henne opp da jeg kom inn på kontoret mitt en morgen og fant henne naken på skrivebordet mitt. Etter at jeg innførte den regelen har jeg ikke blitt utsatt for slike uheldige episoder igjen.

Han gransket henne ettertenksomt.

– Du er vel ikke forlovet? Har du planer om å bli gravid snart?

Hun måtte le høyt.

– Det trenger du ikke å bekymre deg for, mr Forrester. Jeg har ingen planer om å stifte familie verken nå eller senere. Jeg konsentrerer meg om karrieren min.

– Det har jeg hørt før. Men med en gang en kvinne møter en mann som får henne til å høre kirkeklokker, ender jeg opp med å ha sløst bort tid på å lære opp noen som ikke har tenkt å bli.

– Hvis jeg noen gang hører kirkeklokker, mr Forrester, kan jeg forsikre deg om at jeg kommer til å løpe i motsatt retning.

– Fint.

– Jeg synes fortsatt du er kjønnsdiskriminerende. Du antar jo at bare fordi en kvinne er en kvinne, kommer hun til å forelske seg i deg ved første øyekast, eller at hun vil stikke av for å gifte seg så snart hun har fått seg en jobb. Det er ikke slik at alle kvinner er villige til å gi opp alt de har arbeidet for, for en mann.

– Jeg diskriminerer ikke, jeg er bare føre var. Jeg gjør ikke den samme feilen to ganger. Men jeg har sett pressemeldingene du har sendt ut for Campbell, og hvordan aksjekursen hans har begynt å stige.

– Aksjene dine stiger, de også, skjøt hun inn.

– Det stemmer, men hans var på vei nedover. Det eneste grepet han har gjort, er å ansette deg.

Hun strakte ut hånden og lot som hun studerte de vinrøde neglene sine. Hun håpet han ikke la merke til at fingrene skalv.

– Så nå vil du at jeg skal si opp kontrakten min med mr Campbell? Det må være et veldig godt tilbud du kommer med, mr Forrester.

– Det er det, sa han og nevnte en sum som fikk hjertet hennes til å hoppe over et slag.

Hun hadde jobbet hardt for å bygge opp det lille PR-firmaet sitt. Tanken på alle de pengene fikk det til å gå rundt for henne, men pengene var bare en liten del av det. Firmaet hennes ville bli veldig synlig hvis de jobbet med Forrestation. Gage var beryktet for å være litt av en skurk, noe som både fristet og skremte investorer. Han tok ofte store risikoer, noen ganger på bekostning av popularitet, men det lønnet seg.

Noen av de større byggeprosjektene hans hadde vært gjenstand for høylytte protester. Selv om hotellkompleksene ble veldig populære når de var ferdigstilte, hadde aktivister demonstrert foran kontoret hans i San Diego mer enn en gang.

– Jeg er muligens interessert i et samarbeid, sa hun rolig mens hun lot som om hun studerte manikyren sin, – men kontrakten min med mr Campbell pålegger meg et gebyr hvis jeg sier den opp.

– Jeg dekker det.

Hun blunket. Han hadde ikke engang nølt. – Jeg trenger en representasjonskonto, fortsatte hun. Han lente seg mot henne, og duften av ham fikk igjen hjertet å slå raskere. Det var andre gang det hadde skjedd på ti minutter.

– Greit, så lenge du ikke anser manikyrer for å være jobbrelaterte utgifter. Han strakte seg frem og løftet hånden hennes. Hendene hans var varme, og de føltes ruere mot huden enn det hun hadde ventet fra en mann som hadde tilbragt yrkeslivet sitt bak et skrivebord. En brå varme spredte seg i kroppen. Lily trakk hånden til seg og prøvde å late som den uforutsette berøringen ikke hadde opprørt henne. Ingenting opprørte henne.

Hun kremtet. – Det gjør jeg ikke, selv om jeg anser utseendet mitt for å være en viktig del av jobben. Jeg legger min ære i alltid å fremstå som profesjonell og polert. Din fremtoning og min fremtoning henger sammen, noe som gjør dette forretningsforholdet veldig viktig.

– Er det standardtalen din? Jeg synes å huske at du sa noe lignende under intervjuet.

Hun rødmet lett. – Ja, men det gjør det ikke mindre sant. Jo bedre jeg ser ut, desto bedre får jeg deg til å se ut, og desto flere penger håver du inn. Det er viktig for mitt omdømme at du tjener penger.

– Er denne forelesningen din måte å akseptere tilbudet mitt på?

– Ja, svarte hun kontant.

– Jeg vil at du skal begynne umiddelbart. Thailand-prosjektet mitt er allerede kontroversielt, og aksjonærene mine har allerede begynt å stramme inn pengepungen av frykt.

– Hva er så kontroversielt ved Thailand-prosjektet?

– De er redd for at vi skal ødelegge den lokale kulturen. De mener at det vestlige fokuset vårt gjør at folk ikke lenger får se det ekte Thailand. At vi viser turistene en temapark heller enn den virkelige verden.

– Har de rett?

Han trakk på skuldrene. – Har det noe å si for deg?

– Jeg trenger ikke å like deg, mr Forrester. Jeg må bare sørge for at alle andre gjør det.

– Selv om du hadde hatt personlige innsigelser mot et av prosjektene mine?

– Som kirkeklokkene, mr Forrester. Det har ingenting å si hva jeg mener. Dette er forretninger. Jobben min er å få deg til å fremstå så godt som mulig for offentligheten, og ikke minst for aksjonærene dine.

– Jeg må få detaljene på plass så fort som mulig, sa han og bøyde seg for å ta opp stresskofferten sin. Han åpnet den og trakk ut en tykk bunke med papirer. – Dette er kontrakten. Hvis du ønsker å endre noe i den, er det bare å gi beskjed, så kan vi diskutere det. Det eneste jeg krever, er at du avslutter kontrakten din med firmaet til Jeff Campbell.

– Selvsagt. Jeg ville uansett ikke ha ønsket å representere to klienter med så åpenbare interessekonflikter.

Han så på henne, grep telefonen hennes og rakte den mot henne. Det tok noen sekunder før hun skjønte hva han mente.

– Du vil at jeg skal ringe ham nå?

– Tid er penger, er det ikke det de sier?

Hun rev til seg telefonen og tastet nummeret til Jeff. De svette håndflatene irriterte henne. Hun hatet at Gage fikk henne ut av balanse. Det stakk å måtte bryte en kontrakt. Det at hun hadde fått inntrykk av at Jeff Campbell hadde hatt planer om å kombinere forretninger med fornøyelse da han hadde engasjert henne, gjorde det litt bedre. Hun var ikke interessert i å jobbe så tett med en mann med sex på hjernen.

Jeff svarte etter ett ring.

– Hei, det er Lily, sa hun nøytralt. Gage hevet et øyebryn, men lot være å kommentere.

– Jeg vet det, svarte Jeff. Intimiteten i stemmen hans fikk henne til å gyse av ubehag.

– Jeg er veldig lei meg, mr Campbell, men jeg har blitt tilbudt en bedre kontrakt og ser meg nødt til å avslutte avtalen jeg har med deg.

Hun ventet tålmodig mens Jeff rolig uttrykte skuffelsen sin. Han virket å ta det veldig bra, særlig med tanke på at hun brøt en kontrakt som knapt var en uke gammel, men hun antok at han fremdeles håpet på å lokke henne med på en date. Mistanken ble bekreftet da han spurte om hun ville møte ham for å spise middag mens de diskuterte detaljene.

– Beklager, men jeg kommer til å være veldig opptatt med arbeid fremover, på grunn av den nye kontrakten, avslo hun høflig. De blå øynene til Gage fanget blikket hennes og gjorde henne nervøs, noe hun hatet.

– Du vet at kontrakten vår inkluderer et kanselleringsgebyr? fortsatte Jeff. Stemmen hadde kjølnet.

– Jeg vet det, men dette er noe jeg er nødt til å gjøre. Det vil gagne firmaet mitt.

– Så etikk og forpliktelser er ikke like viktig som penger?

Au. Hun trakk pusten.

– Det er forretninger, Jeff. Du hadde gjort det samme hvis du var i mine sko, sa hun.

– Du gav inntrykk av at dette var mer enn en forretningsavtale, sa Jeff. Denne gangen dryppet stemmen hans av gift. Hun burde ikke ha blitt overrasket, men det ble hun. Menn hadde en tendens til å tolke en høflig hilsen som et brennende ønske om å hoppe til sengs. Det var deres problem, ikke hennes.

– Jeg beklager hvis jeg har villedet deg, bet hun av. Hun var veldig oppmerksom på at Gage fulgte nøye med på alt hun gjorde og sa. – Men i mine øyne var det en ren forretningsavtale. Og nå er det en avbrutt forretningsavtale.

Gage tok telefonen fra henne og smilte fornøyd – for fornøyd, etter hennes smak.

– Jeg ville bare bekrefte at Lily jobber for meg nå.

Lily følte seg som et kjøttbein mellom to sultne hunder. Hun likte ikke tanken på å stå i kryssilden i en form for alfakrig. Hun kunne ikke høre hva Jeff svarte Gage, men hun oppfattet tonefallet hans. Gage la på og la telefonen fra seg på skrivebordet hennes.

Hun reiste seg, frådende av raseri.

– Dette er mitt kontor, mr Forrester. Jeg jobber kanskje for deg nå, men jeg forventer at du husker det.

– Du jobber for meg, miss Ford, og det er det. Det har ingenting å si om vi er på ditt kontor eller mitt. De blå øynene var harde som stål.

Ved første øyekast kunne han se ut til å være den typen mann som ikke tok livet på alvor. Den endeløse strømmen av modeller og skuespillere han ble fotografert sammen med, sørget for at han var jevnlig omtalt i tabloidene. Han hadde dyrket ryktet sitt som playboy, men hun visste at man ikke kunne komme så langt han hadde, uten et snev av hensynsløshet.

Han viste det ikke ofte, men det behøvde han heller ikke. Gage utstrålte makt, og instinktene til Lily fortalte henne at han var en jeger av den farlige sorten. Det at han befant seg på kontoret hennes nå, beviste det.

En gang ville hun kanskje ha opplevd ham som truende, men ikke nå lenger. Hun var en stigende stjerne i forretningsverdenen og kom ikke til å nå toppen ved å vike unna utfordringer. Men hun hadde ikke kommet dit hun var ved å være dum heller, og selv om hun nesten var fra seg av raseri over at Gage prøvde å ta fra henne makten over hennes eget kontor, hadde hun ikke lyst til å sette i gang en krangel med den nye sjefen sin.

– Jeg beklager, sa hun med mild stemme. Hun prøvde å utstråle en ro hun ikke følte. – Men jeg må innrømme at jeg kan være litt kontrollerende.

*

Gage prøvde å la være å merke seg hvordan magemusklene hans strammet seg. Kvinnen formelig malte når hun snakket. Da hun hadde reist seg fra skrivebordet og bøyd seg mot ham, hadde formene hennes fått blodet til å bruse i årene hans.

Hun var nydelig. Hun var ikke som kvinnene han vanligvis var ute med, solariumsbrune og fjollete. Hun var mer som en museumsutstilling. Raffinert, elegant og sperret av med et gjerde. «Bare se, men ikke røre» stod det stemplet i pannen hennes, men det gjorde henne bare desto mer fristende.

Hun la hodet på skakke og plasserte en manikyrert hånd på en formfull hofte. Skjørtet og jakken satt som støpt. Klærne formet seg etter kroppen og fremhevet figuren, men på en stilren og elegant måte. Det mørkebrune håret var satt opp i en stram knute, og et lett lag med sminke fremhevet den naturlige skjønnheten hennes.

– Jeg forventer at du er tilgjengelig døgnet rundt, sju dager i uken, sa han. – Jeg har prosjekter under utvikling over hele verden, i flere forskjellige tidssoner. Det betyr at hvis noe skjer og jeg trenger PR-konsulenten min, må du være tilgjengelig.

– Jeg setter alltid jobben først, mr Forrester. Jeg er tilgjengelig.

Han så det glimte besluttsomt i øynene hennes. Han tok det som et godt tegn, den forrige PR-konsulenten hans hadde bukket under for presset før det hadde gått et år. De dyprøde leppene hennes krummet seg i et lite smil da hun snudde seg mot skrivebordet. Hun tok en penn fra penneholderen sin og bøyde seg for å skrive under på kontrakten. Hun måtte være klar over hvor provoserende den stillingen var. Det trange blyantskjørtet strammet seg over baken og avdekket den perfekte formen.

Hun måtte vite det. Kvinner visste det alltid. Det var ikke rart at Jeff Campbell hadde trodd at hun hadde lagt an på ham. Men Gage skjønte at Lilys fremtoning ikke var noen invitasjon, men en maktdemonstrasjon. Det virket nok på de fleste menn, men ikke på ham. Hun rettet seg opp og snudde seg mot ham. Munnen hennes hadde strammet seg i en bestemt strek, men de mørke øynene lyste av triumf. Hun rett ut hånden mot ham, og han ristet den.

– Jeg ser frem til å jobbe med deg, mr Forrester.

Han lo. – Du sier det nå, miss Ford, men du har ikke begynt å jobbe ennå.




ANDRE KAPITTEL

Det første hun følte da den dype, maskuline stemmen til Gage trakk henne ut av søvnen, var spenning. Det plaget henne, men hun var for trøtt til å analysere følelsen der og da.

– Klokken er ett, Gage. Lily blunket mot det blendende lyset fra telefonen. Etter å ha jobbet for ham i fire måneder burde ikke det å bli vekket midt på natten overraske henne lenger.

– Den er ni om morgenen i England.

– Og der har vi en krise?

Hun rullet seg over på ryggen og skjøv håret vekk fra ansiktet.

– Jeg vil ikke akkurat kalle det en krise, men demonstranter har begynt å samle seg langs gaten ved anleggsområdet, og jeg trenger en pressemelding som kan roe ned gemyttene litt.

– Nå?

– Helst før demonstrantene river ned grunnmuren til det nye hotellet, sa han kort.

Lily satte seg opp og svingte beina over sengekanten. Hun fant frem den bærbare PC-en som stod like ved sengen, og åpnet filen med informasjon om prosjektet.

– Hva er det de demonstrerer mot?

– Uheldige miljøpåvirkninger.

Hun studerte dokumentet foran seg.

– Det er et grønt prosjekt. De bruker så mye resirkulert materiale de kan, og det som ikke er gjenbrukt, blir kjøpt lokalt og er med på å stimulere den lokale økonomien.

– Bra. Hva foreslår du, skriftlig eller muntlig kommentar?

– Begge deler. Ring ned og hør om du kan snakke med noen, så kan jeg jobbe med å få det ut til avisene. Det burde hjelpe. De vil sikkert fortsatt være mot prosjektet, men hvis du viser dem at du tenker langsiktig og bryr deg om nærmiljøet, bør det roe ned lokalbefolkningen.

– Du er god, sa han. Noe i stemmen hans fikk det til å krible langs ryggraden. Hun hadde trodd at hun ville bli vant til ham etter å ha jobbet så tett med ham. På mange måter hadde hun det, men han klarte fortsatt å vippe henne av pinnen hvis hun ikke var forberedt.

– Jeg er den beste, Gage, sa hun skarpt. – Ikke glem det.

– Selvsagt ikke. Send ut de pressemeldingene, du, så sees vi på kontoret klokken fem.

Lily hadde lyst til å stønne av utmattelse. Gage var antakeligvis på kontoret allerede. Han var tilsynelatende så opptatt med arbeid og oppvarting av supermodeller at hun lurte på om han i det hele tatt hadde tid til å sove noen gang. Hun gjorde ferdig arbeidet og la seg igjen, selv om det bare var to timer til hun måtte stå opp. Det gikk en liten stund før hun fikk sove, og i mellomtiden lurte hun på hvorfor hun fortsatt hørte ekkoet av Gages fløyelsmyke stemme i hodet sitt.

Hun var på kontoret presis klokken fem, med to store pappkrus med kaffe.

– Tenkte du kanskje trengte en oppkvikker, sa hun og plasserte den ene koppen foran ham. Han kikket opp fra dataskjermen og nikket til henne. Hun syntes det var urettferdig at han kunne se så opplagt og uthvilt ut, mens hun hadde poser under øynene som fortsatt var synlige under sminken.

Gage løftet koppen og tok en slurk. Hun klarte ikke å la være å studere hvordan leppene hans beveget seg. Munnen hans fascinerte henne, og hun var helt sikker på at hun ikke ville vite hvorfor.

Vel, hun visste hvorfor. Det samme gjaldt måten stemmen hans påvirket henne på. Den var også grunnen til den endeløse strømmen av vakre kvinner som falt for hans føtter. Gage Forrester var en sexy mann, selv hun kunne innrømme det.

Hun likte sexy menn, men foretrakk å like dem på avstand. Det at hun så på Gage på den måten, gjorde livet hennes komplisert, men det betydde egentlig ingenting. Hun hadde ingen intensjoner om å krysse noen av grensene mellom dem. Hun var uansett ikke hans type, han foretrakk overfladiske jenter med korte skjørt. Og han var definitivt ikke hennes type. Hun hadde ikke en type.

Lily satte seg ved skrivebordet og trakk frem skriveblokken.

– Hvorfor gjør du det? spurte han.

– Hva da?

– Hvorfor tar du papirnotater? Du har jo PC-en klar like foran deg.

– Jeg loggfører alltid notatene mine elektronisk, men det å skrive gjør det lettere å huske.

Et lite smil lekte om munnen hans, og hun oppdaget at hun stirret på den igjen. Hun kremtet og prøvde å fokusere på arbeidet igjen.

– Jeg har avtalt et satellittintervju for deg med en av de britiske nyhetskanalene i kveld, i forbindelse med London-saken. Alle de store avisene trykker informasjonen vi gav dem, og du har snakket med lederen for demonstrasjonene personlig, stemmer ikke det?

– Jepp, svarte han med et skjevt smil. – Hyggelig dame, men jeg tror ikke hun liker meg noe særlig. Jeg forklarte henne hvor bra dette hotellet kommer til å være for det lokale næringslivet, hvor mange arbeidsplasser det skaper og hvor opptatt vi er av bærekraftig utbygging. Jeg tror hun likte meg litt bedre etter det.

– Bra, sa Lily og noterte iherdig. Hun strakte seg etter kaffekoppen sin som stod på skrivebordet.

Til å begynne med hadde det virket rart å komme til kontoret før alle andre. De pleide å sitte på det luksuriøse kontoret hans, der hun kunne betrakte soloppgangen som gnistret på vannet i San Diego-bukten. Det hadde virket intimt, særlig siden han som regel ikke barberte seg før møtene deres. Det gjorde han på det private badet sitt før de andre kom på jobb.

Lily hadde aldri delt morgenene sine med en mann før, og hun syntes det var interessant å ta del i de maskuline morgenrutinene hans. Klokken åtte kom den personlige assistenten hans, og Lily trakk seg tilbake til sitt eget kontor. Hun hadde flyttet den lille bedriften sin og de få ansatte til bygningen til Gage da hun innså at pendlingen gjennom byen tok for lang tid.

– Thailand-prosjektet går veldig bra, kommenterte han. – Der har du klart å holde lokalbefolkningen og aksjonærene veldig fornøyd.

– Du skaper så mange arbeidsplasser i området at det ikke har vært noen protester. Særlig siden lønningene dine er mer enn bra nok. Det nye hotellet kommer til å skape god økonomisk vekst i regionen, og du har sørget for å holde inngripenen i naturen på et minimum. Det hjelper at du har kjøpt flere mål med jord og satt det av til et naturreservat, men du vil jo ikke at jeg skal offentliggjøre det.

Han trakk på de brede skuldrene, og skjorten strammet seg over det muskuløse brystet. Hun så vekk.

– Det betyr ikke noe for meg hva allmennheten mener om meg, sa han mykt. – Folk bruker hotellene mine, uansett hvor mange demonstranter som dukker opp på byggeplassene. Det eneste som betyr noe, er at aksjonærene er fornøyd, alt annet er en bonus. Det er ulempen med å registrere seg på børsen.

– Hvorfor gjorde du det da? Gage slo henne ikke som en mann som likte å stå til ansvar for noen. Han lente seg tilbake i stolen og strøk det mørke håret bort fra pannen.

– Det var en god måte å øke synligheten til bedriften. Dessuten hadde jeg lån å betale ned fra da jeg startet opp firmaet.

Gage kom fra en bemidlet familie, så det overrasket henne at han hadde måttet ta opp lån for å starte opp. Hun hadde alltid sett for seg at han hadde full støtte fra familien, både økonomisk og når det gjaldt kontakter og innflytelse. Det at han hadde startet opp på samme måte som hun hadde gjort, alene og uten noen å støtte seg på, fikk magen hennes til å stramme seg.

– Og nå må du leke diplomat, sa hun tamt.

Han nikket. – Det skader jo ikke at folket har et fordelaktig syn på meg. Jeg bryr meg bare ikke så mye om det.

Folket hadde stort sett et godt inntrykk av Gage. Han var karismatisk og sjarmerende og gikk ut med noen av de mest attraktive kvinnene i Hollywood. Han prydet forsiden av flere blader og holdt en ganske høy profil til å være forretningsmann.

Han var også en slavedriver, men det var det bare de som var ansatt hos ham, som visste. Dessuten forventet han aldri noe fra henne som han ikke forventet av seg selv, noe som gjorde det lettere å la være å skjelle ham ut når han ringte henne klokken tre om natten.

– Har vi noe mer på agendaen? spurte hun.

– Jeg trenger følge til en kunstgalla i morgen, svarte han nøytralt.

– Har du mistet telefonboken din?

– Nei, men ingen av kvinnene i den passer inn på en galla.

– Det er sikkert en smakssak, sa hun. Av og til plaget det henne at Gage, som var så opptatt av suksess, gikk ut med så tomhjernede kvinner. Men så var det vel ikke akkurat hjernene deres han var interessert i.

– Nei, det har mer med stedet å gjøre. Jeg vil at du skal være med.

– Hva? Hun klarte ikke å skjule vantroen i stemmen sin.

– Men du trenger noe annet å ha på deg.

Blikket hennes smalnet. – Hva mener du?

– Du er intelligent. Du kan kunsten å konversere, svarte han nøytralt.

– Det kan de fleste kvinner. Det er bare at kvinnene du velger, har problemer med å gå og snakke samtidig.

– Jeg visste ikke at du hadde så sterke meninger om kvinnene jeg går ut med, sa han med et skjevt smil.

Hun bet tennene sammen. – Det har ingenting å si, så lenge jeg skjermer offentligheten for hvor ille noen av dem er. Hva er galt med måten jeg kler meg på?

Hun brukte absurd mye penger på å kjøpe klær av god kvalitet og få dem tilpasset. Hun var alltid velkledd og klar for en potensiell pressekonferanse.

– Ingenting, i jobbsammenheng. Men du ser mer ut som en politikerfrue enn en kvinne jeg hadde tatt med meg til en veldedighetsgalla.

– Politikerfruer går på veldedighetsgallaer, protesterte hun.

– Men jeg er ikke en politiker.

– Og jeg er ikke til leie.

Han skulte på henne. – Nei, det er du ikke. Du er ansatt hos meg. Du jobber for meg, og hvis jeg trenger deg, forventer jeg at du stiller deg til disposisjon. Du har skrevet under på en kontrakt.

– En kontrakt som sa at jeg driver med PR-konsultasjon, ikke eskortetjenester. Lily slet for å holde fatningen. Hun ble aldri sint.

– Dette er PR. Jeg kan jo blåse i gallaen og stå frem som en samvittighetsløs drittsekk. Hun kunne ikke unngå å legge merke til glimtet av morskap i øynene hans.

– Greit, jeg skal bli med. Men jeg velger antrekket mitt selv.

Det kjølige blikket hans målte henne megetsigende. – Nei, det gjør du ikke.

– Hvorfor ikke? Du har ikke sett meg festkledd. Hun eide ikke noen gallaantrekk, men hun valgte å la være å nevne det. Hun stolte på sin egen smak når det gjaldt klær.

– Greit, men ikke noe tweed.

– Jeg bruker ikke tweed, bet hun. – Jeg har uansett bedre stil enn de undertøysmodellene du omgir deg med.

Gage trakk nonchalant på skuldrene. Hun kunne ikke skjønne hvorfor så mange kvinner ville gå ut med ham. Han var høy, velbygd, kjekk – og kompromissløs. Hun hadde sett hva en slik mann kunne gjøre med en kvinnes liv, og hadde sverget på at det aldri skulle skje med henne. Hun ville ikke la noen ta kontroll over livet.

Uansett hvor praktfull Gage var, var det ikke nok til å viske ut minnene om livet med moren.

– Hvis du forventer at jeg skal kjøpe nye klær, må du gi meg fri. Jeg må ha tid til å handle.

– Du kan få fri i morgen formiddag. Ikke kjøp noe svart eller beige, sa han med et utfordrende smil.

– Det er en kunstgalla. Nesten alle kommer til å gå i svart.

– Nettopp. Det er derfor jeg vil at du skal komme i noe annet.

Hun skulte på ham. – Jeg har ikke for vane å la menn jeg skal gå ut med, få bestemme hva jeg skal ha på meg. Jeg kan velge selv.

Han reiste seg fra skrivebordet sitt, og hun ble distrahert av hvordan skjorten strammet seg om overarmene. Han hevet et øyebryn mot henne.

– Og hvis en av elskerne dine hadde hatt en forkjærlighet for blondeundertøy? Hadde du vært tilbøyelig til å vurdere å føye deg etter hans vilje da?

Lily lot seg ikke vippe av pinnen. Hun hadde vært gjenstand for dårlige sjekkereplikker siden hun begynte å utvikle bryster som trettenåring, og etter at hun startet PR-byrået sitt, hadde menn gått ut fra at hun hadde tenkt å ligge seg oppover karrierestigen. Hun trodde hun hadde mistet evnen til å rødme for lenge siden, men hun tok tydeligvis feil. Hun kjente varmen stige oppover ansiktet.

Hun hadde aldri bekymret seg for mangelen på seksuell erfaring. Det var et bevisst valg hun hadde tatt. I miljøet hun vokste opp i, måtte hun kjempe for å beholde alt av uskyld, både fysisk og psykisk, og hun hadde vært fast bestemt på at ingen skulle få ta det fra henne. Men hun ville heller gå over en sti av knust glass enn å innrømme for Gale at det aldri hadde vært noen som hadde hatt grunn til å bry seg om undertøyet hennes.

– Jeg har en helt utmerket stil, sa hun og reiste seg. Hun prøvde å virke kjølig og upåvirket. – Ingen har hatt grunn til å klage før, og det kommer ikke du til å få heller.

Hun snudde på hælen og strente ut av kontoret.

Gage hadde aldri sett Lily ustelt. Hun var alltid ulastelig antrukket, selv når hun hastet inn på kontoret klokken to om natten for å håndtere en eller annen mediekrise. Men i den marineblå kjolen med åpen rygg var hun slående vakker.

Håret var festet med nåler på den ene siden, slik at krøllene la seg over den ene skulderen og etterlot ryggen fri. De fantastiske beina var bare under den knelange kjolen. Varmen som bredte seg i magen til Gage, minnet ham på at det var lenge siden han hadde hatt sex.

Han hadde hatt det travelt på jobben, og den lille fritiden han hadde, ble brukt til å organisere flyttingen til Madeline. Hun hadde ikke hatt råd til å betale for leiligheten selv, så hun hadde prøvd å motsette seg flyttingen. Han satte vanligvis pris på staheten hennes, men av og til var den bare tidkrevende og irriterende. Hun hadde til slutt gitt opp, da hun innså at han ikke kom til å la lillesøsteren sin bo i en farlig del av byen. Særlig ikke når han hadde råd til å kjøpe en hvilken som helst leilighet til henne.

Og nå led han av sexmangel og stod i foajeen i San Diego Aquarium og beundret beina til PR-konsulenten sin. Gage la en hånd på ryggen hennes og måtte smile da han så at hun rykket til. Han lente seg mot henne og lot den søte, kvinnelige duften av henne pirre sansene.

– Valgte du marineblått fordi jeg sa at du ikke skulle bruke noe svart?

Hun sendte ham et trassig blikk ut av øyekroken. – Kanskje det.

– Du liker å utfordre meg uten å trosse meg åpenlyst, sa han og lot leppene stryke over øret hennes. Han kjente den lille skjelvingen som gikk gjennom henne. Interessant. Hun var ikke så kald som hun prøvde å fremstå som.

– Jeg har ikke lyst å få sparken, hvisket hun. De mørke øynene hennes uttrykte tydelig at han burde trekke seg unna.

Gage likte å se den kjølige masken hennes slå sprekker, men han var sjefen hennes. Han hadde ingen rett til å berøre henne bare fordi han følte seg tiltrukket av henne. De egenskapene som gjorde henne til en god ansatt, var egenskaper som også gjorde henne til en kvinne han ikke ville ha et forhold til.

Han gransket det lytefrie ansiktet hennes. Hun så annerledes ut uten kontorklærne, med håret løst over skulderen. Hun så mykere ut. Hendene hans verket etter å berøre henne igjen. Han ville kjenne om huden hennes var like fløyelsmyk som den så ut. Kroppen hans strammet seg ved tanken, og han prøvde å tenke på noe annet.

– Jeg ville aldri ha gitt deg sparken, sa han og trakk seg litt unna henne. – Du vet for mye.

– Jeg tror jeg må få den uttalelsen innrammet. Jeg har aldri fått så mye skryt i mitt liv, svarte hun tørt.

Rommet der selve kunstutstillingen ble avholdt, var opplyst av en blålig glød som passet godt sammen med det enorme akvariet med høye vannplanter. Kunsten var plassert på staffelier spredt over hele rommet, og det var en liten boks der, der man kunne plassere bud.

Gage gikk bort til et av staffeliene. Uten å kaste et blikk på kunsten tok han opp et skjema, skrev en astronomisk sum på den og slapp den ned i boksen.

– Du burde egentlig være mindre diskret når du gjør slike ting, Gage, sa hun mykt.

– Hvorfor det?

– Det ville vært god PR, og det trenger du. ‘Eiendomsutvikler’ er en noe belastet tittel. Du hadde gjort jobben min mye enklere hvis jeg kunne få fremheve hvor store donasjoner du gir.

Han bet tennene sammen, og kjeven hans strammet seg. – Det å donere penger for å få et godt omdømme er bare å kjøpe seg god PR.

Lily bet seg i leppen. Denne siden av Gage forvirret henne alltid. Han brydde seg ikke om den negative oppmerksomheten han fikk når han byttet kjæreste over natten, men han hadde ikke lyst å vise det når han gjorde gode handlinger. Det fikk henne til nesten å like ham av og til, noe som forsterket de andre tingene han fikk henne til å føle.

– Du har rett, tilstelninger som dette kan ofte virke litt falske. Lily betraktet menneskene rundt dem mens hun snakket. Glitrende kjendiser og debutanter som diskuterte kunsten mens de viftet seg med ferdig utfylte budskjemaer.

– Jeg spiller ikke det spillet, sa han. – Det frister ikke.

– Du må spille spillet av og til, Gage. Det er bra for forretningene.

– Hvordan klarer du å jobbe med noe som er så annerledes enn den du er? spurte han. Spørsmålet var så merkelig og uventet at hun måpte mot ham.

– Jeg … Hvordan er det annerledes?

Lily Ford fra campingplassen i Kansas hadde kjempet seg ut av fattigdommen og lagt fortiden bak seg. Den gamle Lily Ford hadde ingenting å gjøre i PR-bransjen. Den kjølige, striglete versjonen, derimot, var en suksess. Den eneste forskjellen var hvordan hun presenterte seg.

Hvem hun var under de skreddersydde draktene, hadde ingenting å si, verken for offentligheten eller kundene hennes. Det var den filosofien som la grunnlaget for levebrødet hennes, og hun hadde valgt å leve livet sitt slik.

– Du virker å verdsette integritet, og du mener at denne typen fremvisning av rikdom og sjenerøsitet er falsk. Men du ønsker at jeg skal ta del i dem.

Lily trakk på skuldrene. – Hvis verden var annerledes, hadde kanskje ikke disse tingene betydd noe. Dessverre er vi et mediestyrt samfunn. Det betyr at du må tenke på hvordan du presenterer deg for media, og gjennom dem, offentligheten. Jeg vet at du ikke liker det, men du liker å tjene penger.

De fortsatte å vandre gjennom rommet. Selv om Gage hilste høflig på alle de møtte, merket hun at han virket litt distansert. Han virket ikke engasjert. Hun var veldig flink til å lese folk, det var en del av yrket hennes, men etter fire måneder med Gage visste hun fortsatt lite om hva som drev ham. Selv om hun tilbragte hver dag sammen med ham, visste hun fortsatt lite om ham.

Den mest personlige samtalen hun hadde hatt med ham, var denne, ellers hadde de bare snakket jobb.

Gage visste hvordan han skulle spille spillet. Han sa de riktige tingene til de riktige menneskene, men det var ingenting personlig i måten han kommuniserte med dem på. Først nå innså hun at hun aldri hadde sett noen andre sider ved Gage enn den offentlige.

En slank, blond sosietetskvinne i en trang, dypt utringet kjole tok tak i armen til Gage og strålte mot ham. Hun overså Lily, som stod på den andre siden av ham.

– Gage, sa hun hest. – Jeg er glad for at jeg fant deg. De har satt opp et dansegulv ute i bakgården.

Lily la merke til at Gage ikke smilte tilbake. – Takk for at du sa fra, jeg skal huske å danse med følget mitt. Han la armen rundt livet til Lily og trakk henne nærmere. Hånden hans på hoften hennes sendte et støt av varme gjennom henne.

Hun hadde aldri blitt påvirket av en manns berøring på denne måten. Det kunne selvsagt være fordi hun sjelden lot menn komme nær nok til det. Hun hadde sett moren komme hjem med en endeløs strøm av menn. Menn som hadde bedt henne flytte med dem til en annen by, menn som hadde fornedret dem begge, menn som alltid kom inn og tok kontroll over livene deres. Lily hadde aldri ønsket det, og da hun var tretten, hadde hun bestemt seg for aldri å ha et forhold til en mann.

Hun flyttet hjemmefra da hun var sytten, til California. Ti år senere hadde hun en egen bedrift, en vakker leilighet, kontroll over livet sitt og fremdeles ingen mann. Hun hadde ikke angret. Noen av vennene hennes mente hun var gal, insisterte på at hun gikk glipp av en av livets store opplevelser. Men hver gang hun gikk med på å gå ut med en av mennene de foreslo, så hun for seg hvordan en herskesyk hånd i korsryggen forvandlet seg til en knyttneve som kunne kontrollere henne. Hun gikk aldri ut med samme mann to ganger.

Det var greit for vennene hennes. De hadde ikke sett forhold rakne gang etter gang. Men da Gage la armen rundt henne, tenkte hun ikke at han ville kontrollere henne. Hun følte bare hvordan de varme fingrene hans strøk lett over hoften.

– Har du lyst å danse? spurte han. Pusten hans mot nakken fikk kroppen hennes til å reagere. Brystene føltes tunge, og hun var redd han skulle legge merke til det.

Blondinen sendte henne et drepende blikk, og stoltheten til Lily tillot bare ett svar. – Selvsagt, sa hun mykt.

Hun strakte hånden opp og berørte ansiktet hans. De mørke skjeggstubbene raspet henne lett i håndflaten. Hjertet dunket så høyt at hun var sikker på at han måtte høre det, og halsen hennes kjentes tørr. Hun hadde fantasert om å ta på ansiktet hans før. Vage tanker som hadde dukket opp mens hun prøvde å sove om kvelden. Og nå hadde hun gjort fantasien til virkelighet. Dette var galskap.

Hun lot hånden falle og fulgte ham ut i bakgården. Han trakk henne inn til seg og så på henne med intense øyne. Hun kunne ikke lenger late som hun ikke var tiltrukket av ham.

– Dette er upassende, sa hun med skjelvende stemme.

– Hadde det vært bedre om jeg danset med Cookie?

Hun måtte le. – Hun heter ikke det?

– Kanskje det er et kallenavn, sa han og smilte ned til henne.

– Spurte du ikke?

– Det var ikke viktig der og da.

Det var slik Gage så på forhold. Han unngikk forpliktelser ved å ha korte affærer. Hun unngikk forpliktelser ved ikke å ha romantiske forhold i det hele tatt. Metodene var forskjellige, men hensikten var den samme.

Gage la hånden sin på den bare huden hennes i korsryggen. Han kjente den lille skjelvingen som gikk gjennom kroppen hennes. Hun følte begjæret, hun også. Hun hadde alltid vært tiltrekkende, men uten den formelle kontordrakten var hun nesten uimotståelig. På kontoret hadde han drømt om å løsne den stramme hårknuten og la krøllene fosse nedover ryggen hennes. Nå …

Hoftene hennes streifet kroppen hans, og musklene hans strammet seg. Begjæret brant i ham. Han trakk henne nærmere, så hun kunne kjenne det. Han ville at hun skulle vite hva hun gjorde med ham. Han la aldri an på ansatte, men hun fristet ham. Det var en helt ny opplevelse for ham. Han hadde selvsagt vært tiltrukket av kvinner før, men han hadde aldri vært virkelig fristet av dem. Han hadde aldri hatt problemer med å gå fra en kvinne etter en date uten å ha gått til sengs med henne. Det hadde vært mange perioder der fornøyelser måtte vike for ansvar, enten for familie eller forretninger. Men det han følte nå, virket ikke som noe han bare kunne skyve unna.

Hun så skarpt opp på ham. – Det er i alle fall upassende, hvisket hun.

– Kanskje, men jeg liker det, svarte han hest. Hun fuktet leppene med tungen og så ned igjen. Hun sa ingenting, men hun lente seg litt nærmere. Brystene strøk så vidt over brystet hans. Øynene hennes lukket seg, leppene skilte seg lett.

Plutselig stivnet hun og trakk seg unna igjen. De brune øynene var vide av sjokk.

– Vi burde dra. Vi må sikkert tidlig på kontoret i morgen, sa hun med ustø stemme. Hun slapp hånden hans og gikk. Han ristet lett på hodet for å komme til hektene igjen. Hun hadde gjort rett i å trekke seg unna, selv om kroppen hans ikke var enig. Hun var altfor viktig i arbeidet hans til at han kunne ofre henne for sex. Selv om det nok ville ha vært fantastisk sex.

Han likte å dele inn livet sitt: Arbeidsliv, familieliv og sexliv. Han blandet dem aldri sammen, men det var vanskelig å huske hvorfor når han husket hvor riktig det hadde føltes å ha henne i armene.

*

Lily fikk ikke sove, og det var Gages feil. Og hennes. Han hadde nesten kysset henne, men hun hadde nesten kysset ham også. Hun var bare nysgjerrig, tenkte hun. Hun ville bare vite hvordan det føltes.

Gage var så mye mer enn de andre mennene hun hadde møtt. Mer vellykket, mer ambisiøs. Hun likte de egenskapene, men hun hadde aldri vært så nær ved å forkaste alle prinsippene sine bare for å gi etter for lysten.

Hun hadde ikke ønsket å trekke seg unna, og hun hadde ikke følt at han prøvde å manipulere henne på noen måte. Hun hadde følt ren, fysisk lidenskap for første gang i sitt liv. Hun hadde alltid hatt et lidenskapelig forhold til jobben, og til trangen til å lykkes, men det var alt.

Gage var sjefen hennes. Det var uaktuelt å involvere seg med ham på noen annen måte. Jobben var altfor viktig for henne.

Klientene hennes hadde stort sett alltid vært menn, men selv når de viste interesse for henne, hadde hun ikke blitt fristet. Hun prøvde å riste av seg de uvante følelsene. Det verste var ikke at Gage var sjefen hennes, men at han hadde fått henne til å miste kontrollen.

Hun stønnet oppgitt og stod opp. Hvis hun ikke fikk sove, kunne hun like gjerne jobbe litt. Hun satte seg ved PC-en og gikk inn på e-posten sin. Hun hadde et søkemotorvarsel ute som hentet inn relevante nyheter om Gage og firmaet. Det var viktig for henne å holde øye med hva som ble sagt om ham, slik at de kunne reagere raskt hvis det skulle være nødvendig.

Hun skumleste meldingen, men grep snart telefonen og ringte Gage, selv om klokken var tre om natten.

– Gage, vi har et problem.

– Dette er søppel.

Gage kastet fra seg avisen. Maddys stemme hadde vært tykk av gråt da han hadde snakket med henne på telefonen for en stund siden. Raseriet over å høre lillesøsteren gråte fikk ham til å ønske at han kunne utøve fysisk vold mot den som var ansvarlig for å spre slike rykter.

Artikkelen fikk ham til å føle seg uvel. Madeline hadde det bra nå. Etter college hadde hun vært i ferd med å legge fortiden og barndommen bak seg. Hun hadde alltid vært stille av seg, som om hun hadde vært redd for at hvis hun stilte for høye krav, kom også han til å forlate henne. Men de siste årene hadde Maddy blomstret, og nå truet dette med å ødelegge alt hun hadde jobbet så hardt for.

– Jeg er enig, sa Lily. – Det er ikke nyheter, og det er synd at vi lever i et samfunn som synes at det er det. Men vi gjør det, og denne historien kommer til å være i alle aviser og nettaviser om noen timer.

– Hun fortjener ikke dette. Hun har hatt nok problemer. Hun er nettopp ferdig på skolen. Det er vanskelig nok å få seg en jobb, og hun nekter å la meg hjelpe henne. Med denne skandalen i tillegg kommer ingen til å ville ansette henne.

– Jeg vet det, Gage. Jeg vet hvor vanskelig det er å være forretningskvinne, og en sexskandale er vanskelig å komme unna. I alle fall for kvinnen.

– Hun hadde ikke noen affære med ham, knurret Gage. – Hun var praktikant hos ham, og han la an på henne. Hun nektet å ligge med ham, og nå anklager han henne for å redde ansikt overfor sin kone. Hun vil skille seg fra ham, vet du. Han prøver å få Maddy til å fremstå som en forførerske som prøvde å ødelegge livet hans.

– Det har ingenting å si om hun var involvert med ham eller ikke …

Raseri dunket gjennom årene til Gage. – Hun var ikke det.

Lily sukket og fortsatte i en mild tone. – Greit, du kjenner søsteren din bedre enn jeg gjør. Men nå som historien er ute, er det lite vi kan gjøre for å feie det under teppet. Selv om hun kommer med sin versjon, noe hun bør, kommer dette til å bli en nyhetsbombe. William Callahan har så høy profil, og hans vordende ekskone er mer berømt enn han er.

Gage husket mrs Callahan. Hun hadde lagt an på ham ved flere anledninger, men selv om hun var en verdenskjent modell, hadde han aldri vært fristet. Han var ikke interessert i andre menns koner.

– Jeg skal knuse ham, sa han mellom sammenbitte tenner. – Han har ingen rett til å bruke Maddy på den måten.

– Jeg klandrer deg ikke for det, Gage, men før du begynner med den strategien, må vi finne ut hvordan vi skal håndtere dette. Madeline kommer snart til å bli nedrent av journalister.

Lily hadde møtt Maddy noen ganger. Hun var en liten og nett brunette. Gage forgudet henne, men Madeline hadde lenge prøvd å ta kontrollen over sitt eget liv. Lily respekterte det. Hun skjønte også hvilke utfordringer Maddy stod overfor. Det var vanskelig for en kvinne å bli tatt på alvor i forretningslivet. Det var vanskelig å finne riktig balanse. Hvis hun kledde seg for fint, trodde menn gjerne at de kunne ta seg friheter med henne. Hvis hun kledde seg for stramt, kom de andre kvinnene til å rive henne i fillebiter.

– Vi kan distrahere pressen, sa Gage tankefullt.

Lily smalnet øynene. – Nei. Jeg vet ikke hva du planlegger, jeg vet bare at det kommer til å føre til masse opprydningsarbeid for meg.

Han ristet på hodet. – Hvis vi kan begrave denne historien med en annen, kan vi i det minste gjøre det litt lettere for Maddy.

– Du har et poeng, men jeg aner ikke hva vi kan gjøre for å overskygge en slik skandale.

– Kanskje jeg skal annonsere at jeg skal gifte meg? sa han med et svakt smil. Hun hevet øyebrynene.

– Du skal jo ikke det.

– Nei, men tror du ikke det ville ha vært en bra overskrift?

Hun snøftet. – Ingen kommer til å tro på det. Du er ikke akkurat typen til å gifte deg.

– Hvorfor ikke?

– Ekteskap krever trofasthet, sa hun.

– Jeg har aldri vært utro. Hvis jeg er tiltrukket av en annen kvinne, avslutter jeg forholdet jeg er i. Jeg ser ikke noe poeng i å late som jeg vil være sammen med én kvinne, når jeg egentlig vil ha en annen.

– Det virker som du forandrer mening om hvem du vil være sammen med, skremmende ofte.

– Det er nettopp derfor det ville være en sensasjonell overskrift, svarte han.

– Du har kanskje rett, men hvor skal du finne en kvinne som går med på å late som hun skal gifte seg med deg?

Hun så opp på ham. Han smilte.

– Lily.

Hun likte ikke måten han sa navnet hennes på. Den lave stemmen fikk det til å lyde som et verbalt kjærtegn. Magen hennes strammet seg, og brystene kjentes tunge, slik som kvelden før.

– Lily, jeg vil at du skal gifte deg med meg.

Hun ble målløs, noe som var svært ulikt henne. Hun visste alltid hva hun skulle si og hvordan hun skulle reagere. Bortsett fra nå. Hun ransaket hjernen etter et vittig svar, men fant ingen. I stedet måtte hun nøye seg med noe enkelt.

– Men ikke egentlig.

Han lo litt. – Nei, ikke egentlig. Jeg vil bare at du skal være forloveden min.

– Nei, sa hun og ristet på hodet. – Jeg kan ikke.

– Jeg vil ikke at alt det harde arbeidet til Maddy skal bli ødelagt. Hun er kastet til ulvene, Lily! Hun har endelig klart å bygge opp litt selvtillit, jeg vil ikke at den skal forsvinne.

Hun hørte undertonene av desperasjon og følte et stikk av medlidenhet med ham. Hun ville ikke at Maddy skulle bukke under.

– Det må være deg, fortsatte han. – Du og jeg ble sett sammen i går kveld, og det var tydelig at det var noe mellom oss.

– Det er ingenting mellom oss, sa hun med sammenbitte tenner. Men da hun husket hvor tett han hadde holdt henne da de danset, slet hun med å overbevise seg selv.

Hun var vettskremt ved tanken på å late som hun var forlovet med Gage. Hun ville ikke tilbringe enda mer tid med ham, i alle fall ikke hvis hun måtte late som om hun var forelsket i ham. Men hvis hun så bort fra hvor tiltrukket hun var av ham, innså hun at det var den beste løsningen. Det ville trekke oppmerksomheten bort fra Madeline uten å ødelegge Gages omdømme helt.

– Du har rett, sa hun til slutt. – Vi må gjennomføre det.

– Dette blir lett for deg, Lily. Du er profesjonell ut til fingertuppene. Gage lente seg tilbake i stolen igjen og la hendene bak hodet. Stillingen fremhevet   de fantastiske armmusklene hans, og han visste det.

– Du skrur på Forrester-sjarmen. Det funker ikke på meg, sa hun, men hun kjente hvordan magen strammet seg.

– Ja vel, glem sjarmen. Vi er nødt til å fikse dette. Hvis du slutter nå, blir det bare verre for deg. Ingen kommer til å ansette deg hvis de finner ut at du forlot en kunde ved første tegn til en skandale. Men hvis du klarer å få oss helskinnet gjennom dette …

Han lot setningen henge, men Lily skjønte hva han mente. Hun måtte nok holde tett om detaljene, men dersom de gjennomførte dette og alt gikk bra, kom hun nok til å få gode referanser fra ham.

– Greit.

– Supert, sa Gage og trakk opp mobiltelefonen sin for å ringe David. – Dave? Jeg trenger en forlovelsesring. Sørg for at den er bemerkelsesverdig.

– Ringte du nettopp stakkars David klokken fem om morgenen for å få ham til å kjøpe en ring til meg? spurte hun.

– Du vet svaret, bet han av. – Hvorfor spør du?

Lily slet allerede med å roe nervene. Hun prøvde å forestille seg vekten av en ring på fingeren. Det var et symbol på eierskap, og tanken på at hun skulle gå med Gages ring på fingeren, gjorde henne nervøs. Det var jo ikke et ekte forhold, og det kom det aldri til å bli heller, men alt som hadde med ekteskap og forhold å gjøre, hadde denne effekten på henne.

– Jeg ville bare uttrykke min vantro.

– Så. Hva er bakgrunnen for frieriet mitt? Gage lot seg ikke merke med hvor nervøs hun virket. Hun kastet seg over muligheten til å gjøre noe annet enn å tenke på det hun var i ferd med å gjøre.

– Vi har jo jobbet sammen en stund. Vi utviklet et vennskap, som utviklet seg videre til et kjærlighetsforhold. Du fridde i går kveld, derfor hadde jeg ikke på ringen da. Den detaljen hadde de lagt merke til.

– Bra. Ta deg av pressemeldingene. David kommer med ringen om en time, da kan du komme med uttalelsen.

Hun reiste seg og gikk mot døren til kontoret sitt. Før hun fikk lukket den bak seg, brøt han inn, som en ettertanke:

– Du har vel ikke en kjæreste du må forklare situasjonen for?

– Nei da. Og selv om jeg hadde det, mente jeg det da jeg sa at jobben kommer først, svarte Lily bestemt.

– Du ville ha dumpet kjæresten din til fordel for karrieren? spurte han vantro.

– Ja, sa hun uten å nøle. – Ikke fortell meg at du ikke hadde gjort det samme.

– Selvsagt hadde jeg gjort det samme. Det er bare det at de fleste kvinner ikke tenker slik.

– Jeg skal overhøre «de fleste»-kommentaren for denne gang. Kanskje noen kvinner synes det er greit at noen har så mye kontroll over livene deres, men det synes ikke jeg. Karrieren min er viktig for meg, den kommer først. Hvis jeg hadde hatt en kjæreste, måtte han ha vært innforstått med det.

– Ingen mann hadde akseptert at du hadde lekt forloveden til en annen, sa han tørt.

– Da finnes det vel ingen mann som passer for meg, svarte Lily og smilte stramt.

– Jeg tror ikke det finnes en kvinne som passer for meg heller. Ironisk nok gjør det oss til det perfekte par, sa han ertende.

Hun måtte smile. – Jeg tror du har rett, ironisk nok.

– Du får gå og begynne på den pressemeldingen. Jeg tenkte vi kunne holde en pressekonferanse senere på formiddagen og komme med en formell uttalelse.

Hun nikket og gikk inn på kontoret sitt. Dette kunne hun klare, det var jo jobben hennes.

*

Lily elsket vanligvis den frenetiske energien på pressekonferanser. Lyden, kaoset og spenningen var noe hun pleide å se frem til. Hun var aldri nervøs, hun visste alltid hva hun skulle si eller hva klienten hennes burde si. Men denne gangen var det annerledes. Hun var redd for at hun kom til å kaste opp.

Gage tok hånden hennes, både som et strategisk grep og for å støtte henne. Kontakten sendte et støt av spenning gjennom fingrene hennes. Gage hadde en uventet effekt på kroppen hennes; hun følte at hun mistet kontroll, og hun likte det ikke.

Han førte henne opp trappen og opp på podiet. Han løftet hånden hennes opp og frem i lyset, og folkemassen stilnet. De så opp på dem med forventningsfulle, sultne øyne.

– Takk for at dere kunne komme, sa Gage og senket hendene deres. – Vi ville komme med en offentlig uttalelse, før ryktene begynner å fly. I går fridde jeg til Lily Ford, som er PR-konsulenten min, og hun har sagt ja.

Blitser lynte, og journalistene begynte å stille spørsmål.

– Mr Forrester, har dette noe med nyhetene om søsteren din å gjøre?

Hun kjente hvordan Gage stivnet ved siden av henne. Hånden hans klemte hennes, og uten å tenke over det gned hun ham over knoken med tommelen.

– Vi kommer ikke til å diskutere søsteren min, eller løgnene som blir ytret om henne. Hvis det kommer flere spørsmål om den saken, er vi ferdige her, sa han kjølig.

– Har dere satt en dato? spurte en kvinnelig journalist.

– Vi må bestemme oss for hvor vi skal holde bryllupsfesten først, svarte Lily.

– Hva har dette å si for det ville ungkarslivet ditt, Gage? kom det fra en av reporterne.

– Det er over, sa Lily skarpt. Hun pleide vanligvis å være rolig i slike situasjoner, men hun mislikte den store interessen pressen viste for privatlivet til offentlige personer. Det var enda verre når hun var i rampelyset selv.

– Hun har rett i det, sa Gage og trakk henne litt nærmere. – Jeg trodde ikke jeg kom til å gifte meg, men da jeg møtte Lily … Vel, hun er alt jeg har ønsket meg, sa han. Han så opp og fanget blikket hennes. Det så ut som han mente hvert ord han sa.

Det var ikke rart at han ikke hadde problemer med å fange interessen til så mange vakre kvinner. Han kunne være romantisk uten å anstrenge seg det miste, og han virket så oppriktig når han serverte de glatte løgnene at hun nesten trodde ham. Hjertet dundret i brystet.

Han senket blikket og fokuserte på leppene hennes, og en liten del av henne ønsket at han skulle bøye seg frem og kysse henne. Hun ristet lett på hodet og prøvde å fokusere på øyeblikket. Hun ville egentlig ikke kysse ham, han hadde bare sjarmert henne. Slik han hadde gjort med en rekke andre kvinner.

Men hun var ikke som de andre kvinnene, hun hadde prinsipper. Hun visste hva som skjedde når man slapp en mann inn på seg på den måten, og hvor mye makt over eget liv han kunne ta fra henne. Hun kom aldri til å begå den feilen. Livet var akkurat slik hun likte det nå, velorganisert og helt og holdent under hennes kontroll.

Resten av pressekonferansen gikk fort. Hun smilte og gjorde sitt beste for å utstråle ro og lykke.

– Det var dessverre siste spørsmål, vi må begge komme oss tilbake på jobb. Jeg hadde ikke satt pris på å måtte gi forloveden min sparken, sa Gage med et smil. Journalistene lo av spøken, og Lily bet tennene sammen for å unngå å skjære en grimase.

Han ledet henne ned fra scenen, og idet de var trygt inne i limousinen, trakk hun hånden raskt til seg.

– Prøv å late som du ikke blir fornærmet av at jeg tar på deg neste gang, sa han nøytralt. Hun løftet hodet for å møte blikket hans, men angret umiddelbart. De blå øynene hans var smale, ansiktet var hardt og uttrykket overrasket henne. Hun burde være vant til ham etter å ha jobbet med ham i fire måneder. Han tok arbeidet sitt veldig alvorlig, men under den seriøse masken lå en trygg ro. Han var ikke typen til å fare opp for å poengtere makten sin, og hun hadde aldri følt den intensiteten han nå utstrålte.

Hun visste at han brydde seg om søsteren, og at han var veldig beskyttende overfor henne, men hun hadde ikke innsett fullt hvor dypt de følelsene stakk.

– Jeg oppførte meg ikke fornærmet, sa hun og så ut vinduet. Hun studerte de hvite båtene langs havnen, som ble til en hvit tåke da de suste forbi. – Jeg var behersket.

– Og stiv.

Det var ikke første gang hun hadde hørt det. Hun hadde ikke tall på hvor mange ganger hun hadde blitt sammenlignet med en istapp opp gjennom årene.

– Beklager, jeg skal øve meg på å være mer kokett.

– Du trenger det, sa han med kjølig stemme.

– Ingen la merke til det, Gage. Og selv om de gjorde det, antok de sikkert at det var fordi jeg var nervøs på grunn av all oppmerksomheten.

– Pressekonferanser er en del av jobben din. Du har aldri vært nervøs før.

– Det er sant, medgikk hun. – Men de har aldri handlet om privatlivet mitt heller.

– Når du sier det, så pleier du ikke å snakke om privatlivet ditt.

Det ville ikke blitt noen interessant samtale. Fire kvelder i uken på treningsstudio, middag for én og kanalsurfing i sofaen før hun gikk tidlig til sengs. Hvis hun ikke hadde hatt problemer med dyrehår, hadde hun antageligvis hatt en katt.

– Det er derfor de kaller det privatliv, Gage. Men det fikk vel ikke du med deg.

– Det er ikke noe poeng for meg å skjule privatlivet. Du vet hvordan media er, hvis du ikke forteller dem hva som skjer i livet ditt, kommer de til å dikte det opp.

– Du har et poeng, Gage, men det betyr ikke at du trenger å sette livet ditt på utstilling.

– Det gjør jeg ikke heller. Jeg har en tendens til å gå ut med kvinner som har like høy profil som meg. Når vi går ut, blir det oppfattet som en nyhet, og vi kan ikke gjemme oss på soverommet hele tiden.

Den hese stemmen hans fikk pulsen hennes til å øke. Hvordan klarte han å fylle hodet hennes med bilder av sammenfiltrede lemmer og tung pust, krøllete laken og varm hud? Menn gjorde vanligvis ikke det. Selvsagt likte hun menn, hun foretrakk dem bare på avstand. På forsiden av et blad, eller på et filmlerret.

Men Gage klarte å snike seg forbi murene hennes, fikk henne til å ønske seg ting hun aldri hadde sett for seg. De personlige grensene hennes var i ferd med å gå i oppløsning når hun var sammen med ham, og hun ønsket desperat å trekke dem opp igjen.

Noen kvinner kunne kanskje ha klart å ha en affære uten å blande inn følelser, men Lily var rimelig sikker på at hun ikke var en av dem. Moren hennes var det i alle fall ikke. Hver gang hun gikk inn i et nytt forhold, opptok det alle følelsene, tiden og selvrespekten hennes. Det var vanskelig for Lily å vokse opp under disse forholdene, men nå kunne hun endelig styre livet sitt selv.

Så hormonene hennes fikk bare finne seg i det.

– Sjekk varslene dine, sa han. Han var tilbake til å være effektiv sjef.

Hun tok frem telefonen og leste e-posten sin. – Det ser ut som forlovelsen vår er store nyheter. Enorme nyheter, faktisk.

– Hva med Maddy?

– Historien er der fremdeles, og jeg ville ikke kalle den begravd, men den er betraktelig mindre viktig.

– Bra, sa han. Han tok frem sin egen telefon og ringte Maddy. Han satte på høyttaleren, så Lily også kunne høre samtalen.

– Går det bra? spurte han.

– Ja da, Gage. Jeg har det bra. Maddy virket ikke fortvilet, men det var lett å høre at hun hadde grått.

– Vi har tatt oss av det, sa han lavt.

– Jeg så det, sa hun. – Jeg vil ikke at du skal gjøre dette for meg, Gage. Jeg er voksen. Jeg burde rydde opp i dette selv.

– Ikke denne gangen, Maddy. Callahan er en drittsekk, og dette er mer enn du kan ta deg av alene. La meg håndtere det.

– Gage, du er nødt til å la meg stå på egne bein snart, sa Maddy oppgitt.

– Jeg skal det, sa han og kjente at det strammet seg i brystet. – Bare dette er over.

Han skjønte at Maddy ville klare seg selv nå. Hvis han var helt ærlig, var han egentlig klar for å være litt mindre involvert i livet hennes. Men han ville ikke la henne ta seg av denne saken alene.

– Jeg sender deg til hotellet mitt i Sveits i noen uker. Bare til dette har roet seg litt.

– Gage … Han hørte protesten i stemmen hennes.

– Maddy, la meg ordne det.

Madeline sukket tungt. – Greit, Gage. Jeg drar til Sveits. Skal du fortsette å late som du er forlovet?

– Hvordan vet du at det ikke er ekte? spurte han og kikket bort på Lily. Hun stirret fremdeles ut av vinduet og prøvde å ignorere ham. De smale skuldrene var stive, og de lange beina var krysset. Hun var ikke særlig høy. Hun rakk ham så vidt til skulderen, og det var når hun gikk med de skyhøye stiletthælene sine. Han lengtet etter å stryke en hånd oppover en strømpekledd legg, trekke henne nærmere …

Nei. Dette var ikke riktig tid eller sted.

– Fordi hun ikke er din type. Hun er for … prippen, svarte Maddy. Lily vendte brått hodet mot telefonen, øynene hennes hadde videt seg ut, og munnen hennes snurpet seg. Han bannet og skrudde av høyttaleren.

– Ha det fint i Sveits, Maddy. La meg ta meg av resten.

Han lukket telefonen og så bort på Lily. Hun hadde vendt ansiktet bort igjen og fokuserte stivt på utsikten fra vinduet. Han ville ta på henne, for å se om han kunne få henne til å smelte. Han ville vite hva som måtte til for å få henne til å slappe av og slå ut håret.

Han så henne for seg naken, med det krøllete håret løst og vilt. Han tenkte på hvordan den melkehvite huden ville stå i kontrast til de mørke lakenene han hadde i sengen sin. Det var den mest pirrende fantasien han noen gang hadde hatt.

Det var to ting som holdt ham tilbake fra å utforske den åpenbare spenningen mellom dem. Den første var at hun var en ansatt. Den andre var at hun formelig utstrålte forpliktelser. Han var ikke interessert i forpliktelser. Ikke i de seksuelle forholdene sine. Han hadde hatt nok av dem. Ikke i romantiske forhold, men hele barndommen og ungdommen hans hadde vært full av ansvar.

Moren hadde gjort en helt grei jobb med å oppdra ham, men Maddy kom som en overraskelse på alle. Moren var ikke interessert i å gå glipp av flere år fra jobben for å oppdra et barn hun ikke ville ha. Faren hadde alltid satt karrieren først og hadde enda mindre tid til Maddy. Og da var det bare ham igjen. Han var femten år eldre og i stand til å ta seg av henne.

Han angret ikke på det han hadde gjort, og han ville ikke ha vært erfaringen foruten, men han var ferdig med det. Han hadde på mange måter oppdratt et barn, selv om han var altfor ung, og han hadde ingen planer om å gjøre det igjen. Han hadde allerede oppdratt ei tenåringsjente.

Selv om Lily ikke virket særlig plaget av den biologiske klokken, var hun likevel en kvinne som betydde forpliktelser. Hun gikk sjelden ut og krevde antageligvis mye oppvarting før hun var villig til å gå inn i et fysisk forhold.

Gage foretrakk kvinner som var gøyale og ukompliserte, og om det gjorde ham grunn i pressens øyne, fikk det bare være. Det var hans liv, og så lenge han hadde det bra, brydde han seg ikke så mye hva andre mente om det. Bortsett fra når det gjaldt Maddy.

– Og nå da? Må vi gå på flere veldedighetsarrangementer sammen? spurte Lily tørt. Det var tydelig at det Maddy hadde sagt, plaget henne. Hvis han ikke nettopp hadde bestemt seg for å holde avstand til henne, hadde han tilbudt henne trøst. Problemet var at han bare visste to måter å gjøre det på. Den ene var faderlig, den andre var … ikke faderlig. Han antok at ingen av de fremgangsmåtene kom til å bli verdsatt.

– Jeg tenkte vi kunne ta en romantisk ferie, sa han. Han nøt hvordan leppene hennes strammet seg ytterligere. Han var ikke vant til å se Lily oppskjørtet, men det var akkurat det hun var nå.

– Hva med jobben?

– Selvsagt. Kanskje vi heller kan kalle det en romantisk forretningsreise? Jeg hadde uansett tenkt å dra til Thailand for å se på fremgangen i byggeprosjektet neste uke. Det passer egentlig perfekt. Maddy kommer til å være utenfor rekkevidde for journalistene på hotellet mitt, og vi kan få god PR for Thailand-prosjektet.

– Og for oss, la Lily til.

– Skader ikke, sa han og trakk på skuldrene.

– Men hvis Maddy er i sikkerhet …

– Vi må holde fasaden, Lily. Hvis du blir tatt i å lyve på den måten, kommer troverdigheten din til å bli ødelagt. Sammen med resten av karrieren din.

Han hadde rett, selvsagt. Hun unngikk løgner når hun kunne, men til sjuende og sist var det jobben hennes å fremstille klienten – eller i dette tilfellet, søsteren hans – i et heldigst mulig lys i media.

Men hvis hun ble tatt på fersken i å lyve på denne måten, kom ikke media til å ta henne på alvor igjen. Skadet troverdighet var nesten umulig å bygge opp igjen. Hun klistret på seg pressekonferansesmilet sitt og trakk på skuldrene.

– Da drar vi til Thailand.

